लिस्बन , 15 अक्टबर : मुलुगनां फुटबल फोथाराव गुबुन सासे गोख्रोंसिन गेलेगिरि महरै मिबथिसार जानाय क्रिस्टियान रनाल्डनि देहायाव कभिड - 19 सन्देरनाय पजिटिभ केसखौ मोन्नो हानाया अन्सायारिफोरनि थाखाय दुखु गोनां जादों । मुलुगनाङैनो कभिडनि साग्लोबसारनाय थासारिआव थांनाय बावैसो साननिफ्राय खुंनाय इउफा नेसन्स लीगनि गेलेनाय मेचआव हान्जानि जानानै बाहागो लानायनि गेजेरावनो हरखाब बिनि देहायाव कभिड - 19 सन्देरनाय केसखौ मोन्नो हादों । लोगोसे कभिड - 19 केसखौ मोन्नाय लोगो लोगो रनाल्डखौ इउफा सेम्पियन्स लीगनिफ्राय बाइजोआव दोन्नाय जाबाय होन्नानै सुलुङाव फोरमायदों । बेनि सिगां मुलुगनां थाखोनि गोबां फुटबलारफोरनि देहायाव कभिडनि सन्देरनाय केसफोरखौ मोन्नो हाबोदोंमोन । पर्टुगालनि गोख्रों गेलेगिरि रनाल्डनि देहायाव पजिटिभ केसखौ मोन्नाय लोगो लोगो दासान्दि हादरनि फुटबल आफादआ बेनि देहा हालोदनि सायाव खौरां लादों । 35 बोसोर बैसोनि गेलेगिरि रनाल्ड'आ गावनि हादरनि फुटबल हान्जा पर्टुगालनि जानानै थांनाय हरनि समाव नेसन्स लीगनि मेचखौ फ्रान्सनि हेंथायै गेलेदोंमोन । नाथाय फैगौ मेचखौ कभिडजों सन्देरजानायनि जाहोनाव हान्जाजों गेलेनो मोन्नाय नंलिया । फैगौ मेचखौ पर्टुगालआ सुइडेननि हेंथायै गेलेनो थियारि जाबावदोंमोन । बाथि खेब फिफानि देरसिन मान बान्थाखौ देरहानो हानाय रनाल्डआ दासान्दि कभिडजों सन्देरजानायनि जाहोनआव फाहामथाय लानो थियारि जादों । लोगोसे पर्टुगाल फुटबल आफादआ मिबथिहोनाय बादिब्ला , रनाल्डनि देहायाव एसेबो कभिडनि सन्देरनाय लैखोनखौ नुनो मोनाखै । दासान्दि क्वारेन्टाइनआव रनाल्डखौ लाखिनाय जादों । रनाल्डनि देहायाव पजिटिभ मोन्नायनि उनावनो हादरनि फुटबल हान्जानि गुबुन सासे गेलेगिरि आरो हेफाजाब होना स्टाफनि देहायावबो कभिड टेस्ट खालामनायाव निगेटिभ ओखारदों । रनाल्डआ जुभेन्टास क्लाबनि जानानै फैगौ समनिफ्राय गेलेनो थाखाय थियारि जादोंमोन आरो दासान्दि हादरनि हान्जायाव कभिडजों सन्देरजानायनि जाहोनआव माखासे मेचखौ गेलेनो मोन्नाय नंलिया । 
क्रिस्टियान रनाल्डनि देहायाव कभिड - 19 पजिटिभ मोन्दों